Laoleping 
Käesolev leping sõlmiti ________________, “_____” _______200___ (kus ja millal leping sõlmiti)
___________________ (juriidilise isiku ärinimi), asukohaga _____________________________________, registrikoodiga _________________, mida esindab põhikirja alusel juhatuse liige ______________________ või volikirja alusel ____________________ (edaspidiselt nimetatud Hoidja) ühelt poolt ja 

___________________ (juriidilise isiku ärinimi), asukohaga _____________________________________, registrikoodiga _________________, mida esindab põhikirja alusel juhatuse liige ______________________ või volikirja alusel ____________________(edaspidiselt nimetatud Hoiuleandja) teiselt poolt,
sõlmisid käesoleva lepingu (edaspidiselt nimetatud Leping) alljärgnevas:
Märkus: Käesoleva lepinguga lepivad hoidja ja hoiuleandja kokku hoiuleandjale kuuluva kauba ladustamise ja muude hoidja poolt pakutavate teenuste  tingimused. Tegemist  on suurte ja pidevalt saabuvate kaubavoogudega ning lepingu eesmärgiks on poolte pikaajaline koostöö, mistõttu on leping tähtajatu.
1. Lepingu objekt
1.1. Lepingu objektiks on Hoidja poolt Hoiuleandjale hoiu- ja muude Lepingus nimetatud teenuste osutamine Hoidjale kuuluvas ______ laos (määratleda ära lao tüüp) aadressil ____________. Hoiuleandja poolt hoiule antavate kaupade spetsifikatsioon, mis määratleb ära hoiustatavad kaubad artiklite lõikes (edaspidiselt nimetatud Kaup või Kaubad), on toodud ära Lepingu lisas nr 1.
1.2. Hoidja poolt pakutavad lisateenused on järgmised:
1.2.1. Kaupade markeerimine Kauba väljastuseks;
1.2.2. Kaupade komplekteerimine ja pakendamine veoks;
1.2.3. tollimaakleri teenuse osutamine.
Märkus: Käesolevas alapunktis võiks kirja panna hoidja poolt osutatavate teenuste loetelu ning poolte kohustuste juures võiks ka täpselt kirja panna, mida vastav teenus hõlmab. Vastasel juhul võivad lepingu poolte arvamused ja ootused teenuse osas olla erinevad ning tekibki konflikt. Ladustajad pakuvad oma klientidele väga erinevaid ja uudseid teenuseid (kaupade varustamine erinevate siltidega, eestikeelsete juhendite lisamine, jaemüügiks komplektide koostamine, kõikvõimalike aruannete koostamine, kaupade testimine, rehvide naelutamine jne).
2. Hoidja õigused ja kohustused
2.1. Hoidja kohustub:
2.1.1. tagama Hoiuleandjale tühja laopinna, mille suuruseks on ___ m2;
Märkus: hoidmiseks vajalik laopind võib olla fikseeritud ka muude parameetrite alusel, nt aluste arv.
2.1.2. Kaubad vastu võtma, need transpordivahendilt maha laadima ning laopinnale paigutama;
2.1.3. Kaupade vastuvõtmisel kontrollima Kaupade koguselist vastavust kaubasaatedokumentidele. Hoidjal on kohustus kontrollida hulgipakendite arvu vastavust. Juhul, kui tegelikult vastuvõetud Kaubad erinevad kaubasaatedokumentides toodud andmetest, kohustub Hoidja tegema vastavasisulise märkuse saatedokumendile ning võtma märkusele juurde Kauba üleandja kinnituse;
Märkus: Kindlasti tuleb määrata lepingus, mida hoidja kontrollima peab: aluste arvu, hulgipakendite arvu, jaepakendite arvu, toodete arvu, sest kui hoidja kontrollib vaid aluste arvu ja väljastab vastuvõetud aluse ilma seda avamata kliendile, siis ta ei saa ka vastutada aluse sisu eest, sest alusele paigutatud kaupade komplekteerimise vead on tekkinud juba enne hoidja poolt kauba vastuvõtmist.
2.1.4. Kaupade vastuvõtmisel kontrollima Kaupade hulgipakendite välist seisundit ning tootja teipide kinnitust kastidel. Juhul, kui Kaupade hulgipakenditel on märgatavaid vigastusi või nähtavaid avamise jälgi, kohustub Hoidja tegema vastavasisulise märkuse saatedokumendile ning võtma märkusele juurde Kauba üleandja kinnituse;
Märkus: Lepingus tuleb täpselt fikseerida, missuguseid vigastusi hoidja kauba vastuvõtmisel kontrollima peab.
2.1.5. tagama laoruumis järgmised eritingimused: ___________ (eritingimuste vajadus sõltub hoiustatavast kaubast, nt vajalik teatud temperatuur kaupade hoidmiseks, teatud õhuniiskus jne);
2.1.6. vastavalt Hoiuleandja poolt saadetud väljastuslehtedele komplekteerima ja pakendama väljastatavad Kaubad Hoiuleandja klientide lõikes hiljemalt järgmise tööpäeva kella _____ peale väljastuslehe saamist;
2.1.7. markeerima väljastatavad Kaubad vastavalt Lepingu lisale nr 2 - markeerimise eritingimused;
Märkus: Kõige paremini teab oma kaupadele lubatud käsitlusviisidest hoiuleandja ning seetõttu oleks korrektne, kui hoiuleandja annab hoidjale markeerimiseks erijuhendi, millise kauba puhul millist markeeringut on õige kasutada, sest kauba edasine käsitlemine transpordil ja ladudes sõltub just nendest rahvusvaheliselt tunnustatud markeeringutest (kuidas tohib tõsta, millises asendis tuleb kaupa hoida, tegemist õrna kaubaga jne).
2.1.8. määrama väljastatavale Kaubale kaalu ja mahu;
2.1.9. pidama oma laoprogrammis arvestust Hoiuleandja Kaupade liikumise kohta;
2.1.10. tegema korralisi inventuure Hoiuleandja Kaupade osas 1 (üks) kord poolaastas;
Märkus: Korraliste inventuuride arvu võiks samuti lepingus sätestada, sest heaks tavaks on kujunenud, et korraline inventuur on nn hoiutasu hinna sees ning hoiuleandja maksab vaid erakorraliste inventuuride tegemise eest. Muidugi võivad pooled leppida kokku ka teistsuguse korra.
2.1.11. esindama Hoiuleandjat tollis, täitma ja allkirjastama Hoiuleandja eest tolliväärtusdeklaratsioone, vormistama Hoiuleandjale saabuvatele Kaupadele importtollideklaratsioonid ning tasuma tollile enda arvelt, kuid Hoiuleandja eest tollimaksud;
Märkus: Lepingus võiks täpselt ära määratleda, milliseid tollimaakleri teenuseid hoidja osutab.
2.1.12. Kaupade väljastamisel laadima Kaubad transpordivahendile;
2.1.13. teavitama koheselt Hoiuleandjat, kui on ilmnenud Kaupade kahjustumine või puudujääk või kui Hoidjale on saanud teatavaks asjaolud, mis võivad ohustada Kaupade säilimist;
2.1.14. väljastama Kaubad Hoiuleandja poolt määratud kliendile, kontrollides kliendil volikirja olemasolu Kaupade loovutamisel;
2.1.15. kindlustama Kaubad oma vastutuse piires.
2.2. Hoidjal on õigus:
2.2.1. arvestada tasu hoiuteenuse eest vastavalt punktis 2.1.1. nimetatud laopinna järgi, olenemata sellest, kui suurt kogust Kaupa Hoiuleandja tegelikult laos hoiab; 
2.2.2. keelduda Kaupade vastuvõtmisest ja väljastamisest töövälisel ajal. Hoidja töötab tööpäeviti kella ________;
Märkus: Juhul, kui hoidjale sobib kaupade vastuvõtmine ja väljastamine ka töövälisel ajal, tuleks siin punktis määratleda, mida selline teenus maksab.
2.2.3. keelduda Kaupade vastuvõtmisest, kui Hoiuleandja poolt hoitavate Kaupade maht on suurem, kui punktis 2.1.1. nimetatud laopinnale mahub. Juhul, kui Hoidjal on võimalik hoida Hoiuleandja Kaupu suuremal pinnal, mida Hoiuleandja vajab, on Hoidjal õigus nõuda lisa hoiutasu iga punktis 2.1.1. määratut ületava ruutmeetri eest;
Märkus: Hinnad pakutavate teenuste eest on loogiline ära tuua lepingu lisas, sest pikaajalise lepingu puhul ei ole vaja hindade korrigeerimisel või lisateenuste lisandumisel muuta põhilepingut, vaid saab muuta üksnes hinnakirja.
2.2.4. kasutada punktis 2.1.1. nimetatud laopinda teiste klientide kaupade hoiustamiseks, kui Hoiuleandja poolt hoitavate Kaupade maht on väiksem ja nende hoidmiseks on vajalik vähem laopinda. Juhul, kui Hoiuleandja poolt hoiustavate Kaupade maht suureneb, kohustub Hoidja vabastama laopinna Hoiuleandja Kaupade jaoks punktis 2.1.1. nimetatud laopinna piires;
2.2.5. Kaupu ümber paigutada ilma Hoiuleandja nõusolekuta punktis 1.1. nimetatud lao territooriumi piires;
2.2.6. nõuda Hoiuleandjalt kohest Kaupade äraviimist, kui selgub, et Kaubad oma omaduselt võivad ohustada teisi Hoidja poolt hoitavaid kaupasid või Hoidja töötajaid;
2.2.7. keelduda Kaupade väljastamisest juhul, kui Hoiuleandjal on tekkinud võlgnevus Hoidja ees;
2.2.8. saada Hoiuleandjalt lisainformatsiooni punktis 1.2. nimetatud lisateenuste osutamiseks;
2.2.9. kohaldada Kaupadele pandiõigust.
3. Hoiuleandja õigused ja kohustused
3.1. Hoiuleandja kohustub:
3.1.1. teatama Hoidjale 48 (nelikümmend kaheksa) tundi ette uue kaubapartii saabumisest; 
3.1.2. tagama Kaupade saabumisel nende markeeringu ning pakendi olemasolu selliselt, et Kaubad ei kahjustuks laadimisel ega käsitlemise protsessil;
3.1.3. tagama hulgipakenditel tootja poolt paigaldatud turvateipide olemasolu selliselt, et hulgipakendeid ei oleks võimalik märkamatult avada ja uuesti sulgeda;
3.1.4. saatma väljastusteated Hoidja kontaktisikule etteteatamisega 48 (nelikümmend kaheksa) tundi. Väljastusteade peab sisaldama  väljastatavate Kaupade nimetust, kaubaartikli numbrit ja kogust ning Hoiuleandja kliendi nime, kellele Kaup üle antakse koos kontaktandmetega;
3.1.5. koheselt ära viima Hoidja laost Kaubad, kui need võivad ohustada oma omaduste tõttu teisi Hoidja poolt hoitavaid kaupasid või Hoidja töötajaid;
3.1.6. tasuma õigeaegselt hoiu ja muude tellitud teenuste eest vastavalt Hoidja poolt esitatud arvetele ja Lepingu tingimustele;
3.1.7. teavitama oma kliente, et Hoidja väljastab Kaupu, kontrollides vastava volikirja olemasolu;
3.1.8. vajaduse korral kaasajastama Lepingu lisasid nr 1 ja 2.
3.2. Hoiuleandjal on õigus:
3.2.1. Hoidja tööajal Kaupu üle vaadata;
3.2.2. Kaubad igal ajal tagasi võtta; 
3.2.3. nõuda erakorralise inventuuri läbiviimist etteteatamisega vähemalt üks nädal. Erakorralise inventuuri kulud kannab Hoiuleandja;
3.2.4. nõuda Hoidjalt laoseisu väljastamist etteteatamisega üks tööpäev;
3.2.5. kindlustada oma Kaubad osas, mis ületab Hoidja vastutuse piire.
4. Arvelduste kord
4.1. Hoidja väljastab arved vastavalt Lepingu lisas nr 3 toodud hinnakirjale. Hoiuteenuse eest väljastab Hoidja arve 1 (üks) kord kalendrikuus hiljemalt kuu 10. (kümnendaks) kuupäevaks eelmise kuu hoiuteenuse eest. Muude teenuste eest väljastab Hoidja arve peale vastava teenuse osutamist.  
4.2. Hoiuleandja kohustub tasuma Hoidja poolt esitatud arved ____ (______) kalendripäeva jooksul alates arve esitamise kuupäevast arvel märgitud arveldusarvele.
4.3. Hoiuleandja kohustub arve tähtajaks tasumata jätmisel tasuma viivist _____ (_______) % tähtajaks tasumata summalt iga kalendripäeva eest.
4.4. Hoiuleandja kohustub tasuma Hoidjale kulutused, mis on tehtud Hoidja poolt seoses Hoiuleandja poolt arvete mittetähtaegse tasumisega.
5. Vastutus
5.1. Hoidja vastutus Kauba kahjustumise või puudujäägi korral on piiratud vastavalt Eesti Ekspedeerijate Assotsiatsiooni Üldtingimustele 2000. Hoidja ei vastuta turvateipidega suletud hulgipakendis olevate Kaupade koguse eest, kui hulgipakendil puuduvad avamise jäljed.
Märkus: Nimetatud Üldtingimused piiravad hoidja vastutust kauba puudujäägi või kahjustumise korral  kilogrammi hinnaga, kuid pooled võivad jätta selle punkti välja ning vastutuse osas leppida kokku vastutuse vastavalt kauba väärtusele.
5.2. Kahjusumma arvestamisel võetakse aluseks Kaubaväärtused, mis on toodud dokumentides, mille alusel on Kaup Hoidja poolt hoidmiseks vastu võetud.
5.3. Hoiuleandja vastutab tekitatud kahju eest, mis on tingitud Lepingus nimetatud kohustuste täitmata jätmisest või mittenõuetekohasest täitmisest.
5.4. Hoiuleandja vastutab deklareerimiseks esitatud andmete õigsuse ning esitatud dokumentide ning Kauba koguse vastavuse eest kaubaarvetele ning kohustub nimetatud mittevastavustest ja andmete ebaõigsusest tingitud kahju hüvitama Hoidjale.
6. Poolte kontaktisikud ja kontaktandmed
6.1. Hoidja kontaktisikuks on __________ , tel __________, faks __________, e-post________. Hoidja kontaktisiku äraolekul on tema asendajaks ____________.
6.2. Hoiuleandja kontaktisikuks on __________ , tel __________, faks __________, e-post________. Hoiuleandja kontaktisiku äraolekul on tema asendajaks ____________.
7. Lepingu kehtivus
7.1. Leping hakkab kehtima arvates allakirjutamisest ja on sõlmitud tähtajatult.
7.2. Poolel on õigus Leping igal ajal olenemata põhjusest korraliselt üles öelda, teatades sellest teisele Lepingu poolele kirjalikult ette vähemalt 1 (üks) kalendrikuu.
7.3. Hoidjal on õigus Leping erakorraliselt üles öelda, teatades sellest Hoiuleandjale kirjalikult ette 48 (nelikümmend kaheksa) tundi, kui Hoiuleandja rikub oluliselt Lepingut.  Oluliseks rikkumiseks loetakse muuhulgas, kuid mitte ainult, punktis 2.2.6. nimetatud juhtu.
7.4. Hoiuleandjal on õigus Leping erakorraliselt üles öelda, teatades sellest Hoidjale kirjalikult ette 48 (nelikümmend kaheksa) tundi, kui Hoidja rikub oluliselt Lepingut.  Oluliseks rikkumiseks loetakse muuhulgas, kuid mitte ainult, __________________________ (milliseid juhtumeid).
7.5. Juhul, kui Hoiuleandja ei vii Kaupu ära tähtpäeval, mil Leping lõpeb, on Hoidjal õigus realiseerida Kaubad oma äranägemise järgi. Kaupade realiseerimisest saadavast tulust arvatakse maha Hoiuleandja võlgnevus Hoidja ees ning kulutused realiseerimisele, ülejäänud summa tagastab Hoidja Hoiuleandjale.
8. Muud tingimused
8.1. Lepingust tulenevad vaidlused lahendavad pooled läbirääkimiste teel. Kokkuleppe mittesaavutamisel lahendatakse vaidlused _________ (millises) kohtus.
8.2. Kõik Lepingu muudatused vormistatakse kirjalikult Lepingu lisana ning allkirjastatakse Hoidja ja Hoiuleandja esindaja poolt.
8.3. Igapäevased korraldused Kaupade käsitlemiseks edastab Hoiuleandja Hoidja kontaktisikule e-posti või faksi teel.
8.4. Lepingus nimetatud juhtudel loetakse teade edastatuks kirjalikus vormis, kui teade on edastatud e-posti või faksi teel.
8.5. Lepingul on alljärgnevad lisad, mis on Lepingu lahutamatuks osaks:
Lisa 1 - Kaupade spetsifikatsioon
Lisa 2 -  Markeerimise eritingimused
Lisa 3 -  Hinnakiri
Lisa 4 - Eesti Ekspedeerijate Assotsiatsiooni Üldtingimused 2000
8.6. Kõik Lepingus sätestamata toimingud teostatakse kooskõlas Eesti Ekspedeerijate Assotsiatsiooni Üldtingimustele 2000, mis on arvutivõrgus leitavad aadressil __________.
Märkus: Kuna tegemist on hoidja tüüptingimustega, siis oleks hea ära näidata, kust saab hoiuleandja neid vajadusel leida. Sellisel juhul ei teki küsimust, kas tüüptingimused anti lepingu sõlmimisel hoiuleandjale üle või mitte.
8.7. Leping on koostatud kahes eksemplaris, millest Hoidjale jääb üks eksemplar ja Hoiuleandjale teine.
9. Poolte allkirjad
Hoidja: ______________________________	Hoiuleandja: ______________________________